## Nuria Martínez es reunix amb el president de l’Associació de Dret Sanitari de la Comunitat Valenciana

*** La consellera de Justícia s’ha interessat per l’activitat de l’Associació i les seues propostes per a aconseguir les millors pràctiques en l’àmbit del dret aplicat a la salut pública**

La consellera de Justícia i Administració Pública, Nuria Martínez, s’ha reunit amb el president de l’Associació de Dret Sanitari de la Comunitat Valenciana (ADSCV), Carlos Fornés, amb la finalitat de conéixer l’activitat de l’Associació i les seues propostes per a aconseguir les millors pràctiques en l’àmbit del dret aplicat a la salut pública.

En este sentit, la consellera ha rebut la memòria del VII Congrés de Dret Sanitari de la Comunitat Valenciana, celebrat els passats 26 i 27 de setembre en el paranimf de la Universitat CEU Cardenal Herrera d’Alfara del Patriarca, a on es van analitzar les repercussions jurídiques, laborals i socials de la salut mental i la intel·ligència artificial. El president de l’Associació li ha avançat també les línies del pròxim congrés, que se celebrarà en setembre.

L’ADSCV és una associació sense ànim de lucre que va nàixer en 2016 com a punt de trobada de professionals sanitaris, advocats, investigadors i acadèmics, preocupats i ocupats a garantir el correcte exercici professional i la millora de la formació jurídica del sector sanitari.

Fecha: 12/02/2025